CELEX: 32018D1220
Language: el
Date: 2018-09-06 00:00:00
Title: Απόφαση (ΕΕ) 2018/1220 της Επιτροπής, της 6ης Σεπτεμβρίου 2018, σχετικά με τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου

7.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 226/7
               
            
         ΑΠΌΦΑΣΗ (ΕΕ) 2018/1220 ΤΗΣ ΕΠΙΤΡΟΠΉΣ
         της 6ης Σεπτεμβρίου 2018
         σχετικά με τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012, και ιδίως του άρθρου 143 παράγραφος 4 (1),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ, Ευρατόμ) 2018/1046, αντικατέστησε τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2), δυνάμει του οποίου συστάθηκε επιτροπή για την αξιολόγηση, σε κεντρικό επίπεδο, ορισμένων καταστάσεων αποκλεισμού οικονομικών παραγόντων και για την έκδοση των κατάλληλων συστάσεων (στο εξής «η επιτροπή»).
                  
               
                     (2)
                  
                  
                     Ο κανονισμός (ΕΕ, Ευρατόμ) 2018/1046 επεκτείνει την αρμοδιότητα της επιτροπής στη διατύπωση γνωμών και συστάσεων με τις οποίες διαπιστώνεται η ύπαρξη δημοσιονομικής παρατυπίας, ενώ κρίνεται σκόπιμο η άσκηση αυτής της αρμοδιότητας να ρυθμίζεται στον εσωτερικό κανονισμό της επιτροπής.
                  
               
                     (3)
                  
                  
                     Το άρθρο 143 του κανονισμού (ΕΕ, Ευρατόμ) 2018/1046 ρυθμίζει τη σύνθεση της επιτροπής, τη διαδικασία διορισμού του προέδρου της και τη διαχείριση των συγκρούσεων συμφερόντων. Προβλέπει ότι ο εσωτερικός κανονισμός της επιτροπής εγκρίνεται από την Ευρωπαϊκή Επιτροπή και ότι η επιτροπή επικουρείται από μόνιμη γραμματεία, η οποία παρέχεται από την Ευρωπαϊκή Επιτροπή.
                  
               
                     (4)
                  
                  
                     Προκειμένου να διασφαλιστούν η συνέχεια και η εύρυθμη λειτουργία της επιτροπής, κρίνεται σκόπιμο να διευκρινιστεί η διαδικασία διορισμού και απόλυσης του προέδρου και να προβλεφθούν διατάξεις για την αναπλήρωσή του όταν ο πρόεδρος απουσιάζει ή κωλύεται να εκτελέσει τα καθήκοντά του.
                  
               
                     (5)
                  
                  
                     Προκειμένου να διασφαλιστούν η συνέχεια και η εύρυθμη λειτουργία της επιτροπής, είναι επίσης αναγκαίο να καθοριστούν λεπτομερείς κανόνες σχετικά με τη σύνθεση της επιτροπής σε κάθε υπόθεση που εξετάζεται, και ιδίως να καθοριστούν κανόνες σχετικά με τον διορισμό των δύο μόνιμων μελών, των αναπληρωτών τους και του πρόσθετου μέλους που εκπροσωπεί τον διατάκτη.
                  
               
                     (6)
                  
                  
                     Είναι αναγκαίο να διευκρινιστεί ότι στις συνεδριάσεις της επιτροπής συμμετέχουν παρατηρητές ώστε να διασφαλίζεται, μεταξύ άλλων, ότι η επιτροπή είναι πλήρως και επαρκώς ενημερωμένη.
                  
               
                     (7)
                  
                  
                     Για λόγους που άπτονται της ορθής διοίκησης, κρίνεται σκόπιμο να διευκρινιστούν τα υποστηρικτικά καθήκοντα που παρέχει η μόνιμη γραμματεία στην επιτροπή στο πλαίσιο των εργασιών της.
                  
               
                     (8)
                  
                  
                     Πρέπει να αποσαφηνιστεί η διαδικασία προσφυγής στην επιτροπή, όσον αφορά κυρίως το ελάχιστο περιεχόμενο του αιτήματος προσφυγής.
                  
               
                     (9)
                  
                  
                     Με γνώμονα το συμφέρον των οικονομικών παραγόντων, είναι αναγκαίο να καθοριστεί η διαδικασία που διασφαλίζει τον σεβασμό του δικαιώματος ακρόασης των οικονομικών παραγόντων.
                  
               
                     (10)
                  
                  
                     Είναι σκόπιμο να καθοριστούν οι πρακτικές ρυθμίσεις για στενή συνεργασία μεταξύ της επιτροπής και της Ευρωπαϊκής Υπηρεσίας Καταπολέμησης της Απάτης (OLAF) υπό το πρίσμα των διοικητικών ρυθμίσεων που αφορούν τη συνεργασία και την έγκαιρη ανταλλαγή των πληροφοριών μεταξύ της Ευρωπαϊκής Επιτροπής και της OLAF.
                  
               
                     (11)
                  
                  
                     Είναι σκόπιμο να διευκρινιστούν οι κανόνες για την έκδοση των συστάσεων και γνωμών της επιτροπής.
                  
               
                     (12)
                  
                  
                     Δεδομένου ότι η επιτροπή αντικαθιστά την επιτροπή που προβλέπεται στο άρθρο 73 παράγραφος 6 του κανονισμού (ΕΕ, Ευρατόμ) αριθ. 966/2012 και διαδέχεται την επιτροπή που προβλέπεται στο άρθρο 108 παράγραφος 4 του ίδιου κανονισμού, κρίνεται σκόπιμο να καταργηθούν οι δύο αποφάσεις της Επιτροπής C(2011) 6109 τελικό και (ΕΕ) 2015/2463 (3) σχετικά με τους εσωτερικούς κανονισμούς των εν λόγω επιτροπών.
                  
               
                     (13)
                  
                  
                     Κάθε επεξεργασία δεδομένων προσωπικού χαρακτήρα από την επιτροπή και τη μόνιμη γραμματεία της πρέπει να διενεργείται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4).
                  
               
                     (14)
                  
                  
                     Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (5) εφαρμόζεται στις συστάσεις που εκδίδονται από την επιτροπή.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Η παρούσα απόφαση καθορίζει τον εσωτερικό κανονισμό της επιτροπής που αναφέρεται στο άρθρο 143 του κανονισμού (ΕΕ, Ευρατόμ) 2018/1046.
         
         
            Άρθρο 2
            Διορισμός, παύση καθηκόντων και απόλυση του προέδρου και του αναπληρωτή του
            
               1.   Ο πρόεδρος της επιτροπής διορίζεται από την Ευρωπαϊκή Επιτροπή για μη ανανεώσιμη πενταετή θητεία έπειτα από πρόσκληση εκδήλωσης ενδιαφέροντος. Η θητεία του αρχίζει από την ημερομηνία που καθορίζεται για τον σκοπό αυτό στην απόφαση διορισμού. Η εν λόγω πράξη δημοσιεύεται στην Επίσημη Εφημερίδα της Ευρωπαϊκής Ένωσης — σειρά C.
            
            
               2.   Ο πρόεδρος διορίζεται ως ειδικός σύμβουλος της Ευρωπαϊκής Επιτροπής κατά την έννοια του άρθρου 5 του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης. Η σύμβαση που συνάπτει ο πρόεδρος ως ειδικός σύμβουλος σέβεται πλήρως την ανεξαρτησία του και δεν επηρεάζει τη διάρκεια της θητείας του.
            
            
               3.   Η Ευρωπαϊκή Επιτροπή μπορεί να απολύσει τον πρόεδρο αν αυτός δεν πληροί τις προϋποθέσεις που απαιτούνται για την άσκηση των καθηκόντων του.
            
            
               4.   Οι κανόνες που ισχύουν για τον διορισμό, την παύση καθηκόντων και την απόλυση του προέδρου ισχύουν και για τον αναπληρωτή του. Οι διατάξεις των παραγράφων 1 έως 3 του παρόντος άρθρου και οι διατάξεις που περιλαμβάνονται στο άρθρο 143 του κανονισμού (ΕΕ, Ευρατόμ) 2018/1046 ισχύουν και για τον αναπληρωτή του προέδρου.
            
         
         
            Άρθρο 3
            Αναπλήρωση του προέδρου
            
               1.   Σε περίπτωση κωλύματος του προέδρου, τα καθήκοντά του ασκούνται από τον αναπληρωτή του.
            
            
               2.   Σε περίπτωση χηρείας της θέσης του προέδρου, τα καθήκοντα του προέδρου ασκούνται από τον αναπληρωτή του μέχρι τον διορισμό νέου προέδρου.
            
            
               3.   Σε περίπτωση ταυτόχρονου κωλύματος του προέδρου και του αναπληρωτή του, τα καθήκοντα ασκούνται από το αρχαιότερο μόνιμο μέλος που εκπροσωπεί την Ευρωπαϊκή Επιτροπή.
            
         
         
            Άρθρο 4
            Καθήκοντα του προέδρου
            
               1.   Ο πρόεδρος εκπροσωπεί την επιτροπή.
            
            
               2.   Προΐσταται των συνεδριάσεών της και οργανώνει τις εργασίες της.
            
            
               3.   Για τον σκοπό αυτό, επικουρείται από τη μόνιμη γραμματεία που αναφέρεται στο άρθρο 7.
            
            
               4.   Ο πρόεδρος μπορεί να εξουσιοδοτεί όλα τα μόνιμα μέλη που εκπροσωπούν την Ευρωπαϊκή Επιτροπή να υπογράφουν αντ' αυτού, με βάση τις οδηγίες που τους παρέχει, τα έγγραφα που αφορούν συγκεκριμένο φάκελο ή διοικητικά ζητήματα.
            
            
               5.   Μετά από διαβούλευση με τα μόνιμα μέλη, ο πρόεδρος καταρτίζει το πρόγραμμα των συνεδριάσεων της επιτροπής.
            
            
               6.   Ασκεί, επίσης, τα άλλα καθήκοντα που του ανατίθενται με την παρούσα απόφαση.
            
         
         
            Άρθρο 5
            Διορισμός των άλλων μελών της επιτροπής και των αναπληρωτών τους
            
               1.   Ο διευθυντής της κεντρικής οικονομικής υπηρεσίας της Γενικής Διεύθυνσης Προϋπολογισμού είναι το ένα από τα δύο μόνιμα μέλη της επιτροπής που εκπροσωπούν την Ευρωπαϊκή Επιτροπή σύμφωνα με το άρθρο 143 παράγραφος 2 στοιχείο β) του κανονισμού (ΕΕ, Ευρατόμ) 2018/1046. Ο γενικός διευθυντής προϋπολογισμού διορίζει μόνιμο υπάλληλο βαθμίδας AD11 ή ανώτερης, προκειμένου να διασφαλίσει την αναπλήρωση αυτού του μόνιμου μέλους.
               Ο γενικός διευθυντής προϋπολογισμού διορίζει επί προσωπικής βάσεως το δεύτερο μόνιμο μέλος που εκπροσωπεί την Ευρωπαϊκή Επιτροπή και τον αναπληρωτή του μεταξύ των μόνιμων υπαλλήλων της Ευρωπαϊκής Επιτροπής που κατέχουν βαθμό τουλάχιστον AD14 και AD11 αντίστοιχα.
            
            
               2.   Το μέλος που εκπροσωπεί τον αιτούντα διατάκτη (εφεξής «η προσφεύγουσα αρχή»), καθώς και ο αναπληρωτής του, είναι μόνιμοι ή έκτακτοι υπάλληλοι που διορίζονται σύμφωνα με τον εσωτερικό κανονισμό και τους εσωτερικούς διοικητικούς κανόνες του οικείου θεσμικού οργάνου, άλλου οργάνου ή οργανισμού, όπως αναφέρεται στο άρθρο 73 παράγραφος 3 του κανονισμού (ΕΕ, Ευρατόμ) 2018/1046. Οι υπάλληλοι αυτοί ασκούν τουλάχιστον καθήκοντα προϊσταμένου μονάδας ή επικεφαλής αντιπροσωπείας.
            
         
         
            Άρθρο 6
            Παρατηρητές
            
               1.   Οι παρατηρητές συμμετέχουν στις συσκέψεις της επιτροπής χωρίς να λαμβάνουν μέρος στην έκδοση των συστάσεων.
            
            
               2.   Η νομική υπηρεσία της Ευρωπαϊκής Επιτροπής·έχει αυτοδικαίως την ιδιότητα του παρατηρητή για κάθε φάκελο που υποβάλλεται στην επιτροπή και υποβάλλει παρατηρήσεις με δική της πρωτοβουλία ή μετά από αίτημα του προέδρου. Για τον σκοπό αυτό, ένα από τα μέλη της παρίσταται σε όλες τις συσκέψεις της επιτροπής. Η νομική υπηρεσία ενημερώνεται για όλες τις γραπτές διαδικασίες.
            
            
               3.   Στους φακέλους στους οποίους το αίτημα της προσφεύγουσας αρχής βασίζεται, κατά κύριο λόγο, στις πληροφορίες που έχει διαβιβάσει η Ευρωπαϊκή Υπηρεσία καταπολέμησης της απάτης (OLAF), ο εκπρόσωπος της υπηρεσίας αυτής παρίσταται στις συνεδριάσεις της επιτροπής, συμμετέχει στις προφορικές και γραπτές διαδικασίες. Ο εκπρόσωπος της OLAF μπορεί να υποβάλει παρατηρήσεις με δική του πρωτοβουλία ή κατόπιν αιτήματος του προέδρου.
            
            
               4.   Στους άλλους φακέλους, η OLAF μπορεί να κληθεί να προσκομίσει πληροφορίες ή γνώμες, κατόπιν αιτήματος του προέδρου.
            
            
               5.   Πέραν της προσφεύγουσας αρχής, οι άλλοι διατάκτες της Ευρωπαϊκής Επιτροπής, του ευρωπαϊκού γραφείου που έχει συσταθεί από την Ευρωπαϊκή Επιτροπή, του εκτελεστικού οργανισμού, άλλου θεσμικού οργάνου, του ευρωπαϊκού οργάνου ή οργανισμού, τους οποίους αφορά ο φάκελος προσφυγής που υποβλήθηκε στην επιτροπή, έχουν την ιδιότητα των παρατηρητών. Οι εν λόγω διατάκτες μπορούν να παρίστανται στις συσκέψεις της επιτροπής, ενημερώνονται για τις γραπτές διαδικασίες και υποβάλλουν γραπτές και προφορικές παρατηρήσεις έπειτα από αίτημα του προέδρου.
            
            
               6.   Ο πρόεδρος, κατόπιν διαβούλευσης με τα μόνιμα μέλη της επιτροπής, μπορεί να προσκαλέσει και άλλους παρατηρητές να παραστούν στις συσκέψεις της επιτροπής και τους καλεί να υποβάλουν γραπτές και προφορικές παρατηρήσεις.
            
         
         
            Άρθρο 7
            Η μόνιμη γραμματεία
            
               1.   Η μόνιμη γραμματεία της επιτροπής παρέχεται από μόνιμους υπαλλήλους ή μέλη της Γενικής Διεύθυνσης Προϋπολογισμού και υπάγεται διοικητικά στη διεύθυνση αυτή.
            
            
               2.   Υπό τον έλεγχο του προέδρου, η μόνιμη γραμματεία:
               
                           α)
                        
                        
                           εξακριβώνει την ποιότητα των προσφευγουσών αρχών, των διορισμένων εκπροσώπων τους και των παρατηρητών·
                        
                     
                           β)
                        
                        
                           εξακριβώνει αν οι φάκελοι προσφυγής είναι πλήρεις και περιέχουν το σύνολο των αναγκαίων εγγράφων και πληροφοριών, και κυρίως το δελτίο πληροφοριών·
                        
                     
                           γ)
                        
                        
                           εντοπίζει άλλους διατάκτες τους οποίους αφορά η υπόθεση και οι οποίοι μπορούν να προταθούν ως παρατηρητές·
                        
                     
                           δ)
                        
                        
                           οργανώνει τις αναγκαίες διαδικασίες και επαφές με την προσφεύγουσα αρχή, τη νομική υπηρεσία της Ευρωπαϊκής Επιτροπής·και άλλες οντότητες που συνδέονται ή που θα μπορούσαν να συνδέονται με τον υπό εξέταση φάκελο, προκειμένου να διασφαλίζει την επικαιροποίηση των πληροφοριών που περιέχουν τα έγγραφα προσφυγής·
                        
                     
                           ε)
                        
                        
                           συντάσσει τα σχέδια που πρέπει να υποβληθούν για εξέταση από την επιτροπή και τα διαβιβάζει στον πρόεδρο, στα άλλα μέλη και τους παρατηρητές που καλούνται να συμμετάσχουν στη διευθέτηση μιας υπόθεσης·
                        
                     
                           στ)
                        
                        
                           προτείνει στον πρόεδρο το σχέδιο χρονοδιαγράμματος των συνεδριάσεων της επιτροπής·
                        
                     
                           ζ)
                        
                        
                           συντάσσει σχέδιο ημερήσιας διάταξης των συνεδριάσεων της επιτροπής και το διαβιβάζει στα μέλη και στους συμμετέχοντες στις συνεδριάσεις της επιτροπής·
                        
                     
                           η)
                        
                        
                           ελέγχει την παρουσία των ατόμων και των εγγράφων που θεωρούνται απαραίτητα προκειμένου να διασφαλίζεται η κανονικότητα των συσκέψεων της επιτροπής·
                        
                     
                           θ)
                        
                        
                           παρίσταται στις συσκέψεις της επιτροπής και διασφαλίζει τη συνέχειά τους·
                        
                     
                           ι)
                        
                        
                           συντάσσει για τον φάκελο συνοπτικά πρακτικά σε κάθε συνεδρίαση και τα κοινοποιεί στα μέλη·
                        
                     
                           ια)
                        
                        
                           απευθύνει τις κοινοποιήσεις στους οικονομικούς παράγοντες·
                        
                     
                           ιβ)
                        
                        
                           ενημερώνει την προσφεύγουσα αρχή σχετικά με τη σύσταση που εκδίδει η επιτροπή·
                        
                     
                           ιγ)
                        
                        
                           διασφαλίζει τη συνέχεια του συνόλου της αλληλογραφίας που απευθύνεται στην επιτροπή ή που αφορά τις δραστηριότητές της·
                        
                     
                           ιδ)
                        
                        
                           τηρεί το αρχείο των συστάσεων που εκδίδει η επιτροπή και των αποφάσεων που λαμβάνει ο αρμόδιος διατάκτης·
                        
                     
                           ιε)
                        
                        
                           εξασφαλίζει τη δημοσίευση των αποφάσεων περί αποκλεισμού και οικονομικών κυρώσεων που αναφέρονται στο άρθρο 140 του κανονισμού (ΕΕ, Ευρατόμ) 2018/1046.
                        
                     
         
         
            Άρθρο 8
            Πρόληψη και διαχείριση των συγκρούσεων συμφερόντων
            
               1.   Όταν ο πρόεδρος ή ο αναπληρωτής του, οποιοδήποτε άλλο μέλος ή ο αναπληρωτής του, οι μόνιμοι υπάλληλοι και τα μέλη της γραμματείας της επιτροπής, καθώς και οποιοδήποτε άλλο πρόσωπο συμμετέχει στις συνεδριάσεις της επιτροπής ή λαμβάνει γνώση των εγγράφων που αφορούν έναν φάκελο βρίσκεται σε κατάσταση που θα μπορούσε ενδεχομένως να ενέχει τον κίνδυνο σύγκρουσης συμφερόντων, ενημερώνει άμεσα τα άλλα μέλη και τη γραμματεία σχετικά. Η ίδια διαδικασία ακολουθείται όταν τα πρόσωπα αυτά βρίσκονται σε κατάσταση που θα μπορούσε αντικειμενικά να θεωρηθεί σύγκρουση συμφερόντων.
            
            
               2.   Κανένα από τα πρόσωπα που αναφέρονται στην παράγραφο 1 δεν συμμετέχει στις συσκέψεις ή στην έκδοση της σύστασης. Στον φάκελο της υπόθεσης συμπεριλαμβάνεται σημείωμα στο οποίο καταγράφεται ο τρόπος με τον οποίο αντιμετωπίστηκε η σύγκρουση συμφερόντων.
            
         
         
            Άρθρο 9
            Συνεργασία μεταξύ της επιτροπής και της OLAF
            
               1.   Η OLAF συνεργάζεται στενά με την επιτροπή σύμφωνα με τις διατάξεις του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (6), λαμβάνοντας υπόψη τα διαδικαστικά και θεμελιώδη δικαιώματα, καθώς και την προστασία των καταγγελτών.
            
            
               2.   Όταν το αίτημα της προσφεύγουσας αρχής βασίζεται σε πληροφορίες που έχουν διαβιβαστεί από την OLAF, η επιτροπή συμβουλεύεται την OLAF πριν αποστείλει την κοινοποίηση στον οικονομικό παράγοντα ώστε να μην υπονομεύσει τον εμπιστευτικό χαρακτήρα τόσο των δικαστικών διαδικασιών και των ερευνών που διεξάγει ή συντονίζει η OLAF, περιλαμβανομένης της προστασίας των καταγγελτών, όσο και των εθνικών ερευνών ή δικαστικών διαδικασιών, εφόσον αυτές είναι γνωστές.
            
            
               3.   Η κοινοποίηση πληροφοριών που προκύπτουν από έρευνες ή αφορούν έρευνες που διεξάγονται ή συντονίζονται από την OLAF στους οικονομικούς παράγοντες ή στους υπαλλήλους τους προϋποθέτει τη συμφωνία της OLAF.
            
         
         
            Άρθρο 10
            Προσφυγή στην επιτροπή
            
               1.   Στην επιτροπή υποβάλλεται αίτημα για έκδοση σύστασης από οποιονδήποτε κύριο διατάκτη της Ευρωπαϊκής Επιτροπής, άλλου θεσμικού οργάνου, του ευρωπαϊκού γραφείου που έχει συσταθεί από την Ευρωπαϊκή Επιτροπή, του εκτελεστικού οργανισμού ή κάθε άλλου ευρωπαϊκού οργάνου ή οργανισμού.
               Όταν η προσφυγή προέρχεται από αρχή που δεν υπάγεται στην Ευρωπαϊκή Επιτροπή, οι αναγκαίες επαφές πραγματοποιούνται αμέσως από τη μόνιμη γραμματεία προκειμένου να διασφαλίζεται εκατέρωθεν η εμπιστευτικότητα των ανταλλαγών που αφορούν τον υπό εξέταση φάκελο.
            
            
               2.   Το αίτημα διαβιβάζεται με εμπιστευτικό τρόπο στη γραμματεία, μέσω ηλεκτρονικού ταχυδρομείου, στην ακόλουθη διεύθυνση: Panel-secretariat-BUDG@ec.europa.eu.
            
            
               3.   Όταν περιέλθουν σε γνώση της προσφεύγουσας αρχής πληροφορίες που αναφέρονται στο άρθρο 136 του κανονισμού (ΕΕ, Ευρατόμ) 2018/1046, η προσφεύγουσα αρχή προσφεύγει στην επιτροπή το συντομότερο δυνατό αφότου περιήλθαν σε γνώση της οι εν λόγω πληροφορίες, εκτός από δεόντως αιτιολογημένες περιπτώσεις.
            
            
               4.   Το αίτημα για έκδοση σύστασης περιέχει όλες τις πληροφορίες που απαιτούνται βάσει των διατάξεων του άρθρου 142 παράγραφος 3 του κανονισμού (ΕΕ, Ευρατόμ) 2018/1046. Το αίτημα περιέχει επίσης τις άλλες χρήσιμες πληροφορίες που αναφέρονται στο άρθρο 136 του προαναφερθέντος κανονισμού, συμπεριλαμβανομένων, ενδεχομένως, των εκθέσεων της OLAF. Το αίτημα περιέχει δεόντως συμπληρωμένο δελτίο πληροφοριών.
            
         
         
            Άρθρο 11
            Σύγκληση της επιτροπής
            Η επιτροπή συνεδριάζει μετά από σχετική πρόσκληση του προέδρου της με σκοπό:
            
                        α)
                     
                     
                        τον καθορισμό του προκαταρκτικού νομικού χαρακτηρισμού σύμφωνα με τις διατάξεις του άρθρου 136 παράγραφος 2 του κανονισμού (ΕΕ, Ευρατόμ) 2018/1046 και την κοινοποίησή του στον οικείο οικονομικό παράγοντα·
                     
                  
                        β)
                     
                     
                        την έκδοση σύστασης όπως αναφέρεται στο άρθρο 143 παράγραφος 6 του κανονισμού (ΕΕ, Ευρατόμ) 2018/1046·
                     
                  
                        γ)
                     
                     
                        την εξέταση ζητημάτων που αφορούν τη λειτουργία της επιτροπής.
                     
                  
         
            Άρθρο 12
            Γραπτή διαδικασία
            Με πρωτοβουλία του προέδρου ή κατόπιν αιτήσεως άλλου μέλους της επιτροπής, τα πραγματικά περιστατικά και ο προκαταρκτικός νομικός χαρακτηρισμός μπορούν να καθοριστούν και η σύσταση μπορεί να εγκριθεί με γραπτή διαδικασία. Κάθε μέλος της επιτροπής δύναται να προβάλει αντιρρήσεις κατά της χρήσης της γραπτής διαδικασίας. Οι παρατηρητές συμμετέχουν σε αυτή τη διαδικασία.
         
         
            Άρθρο 13
            Δικαίωμα ακρόασης του οικονομικού παράγοντα
            
               1.   Αν δεν υπάρχουν επιτακτικοί και νόμιμοι λόγοι για τη διαφύλαξη του εμπιστευτικού χαρακτήρα της έρευνας ή της εθνικής δικαστικής διαδικασίας, ο οικονομικός παράγοντας έχει το δικαίωμα να υποβάλει παρατηρήσεις σύμφωνα με το άρθρο 143 παράγραφος 5 του κανονισμού (ΕΕ, Ευρατόμ) 2018/1046.
            
            
               2.   Με την επιφύλαξη της εφαρμογής των διατάξεων του άρθρου 143 παράγραφος 5 του κανονισμού (ΕΕ, Ευρατόμ) 2018/1046, στον οικονομικό παράγοντα κοινοποιείται επιστολή για την κοινοποίηση των πραγματικών περιστατικών και του προκαταρκτικού νομικού τους χαρακτηρισμού, στην οποία η επιτροπή λαμβάνει υπόψη μόνο τα έγγραφα των οποίων μπόρεσε να λάβει γνώση ο οικονομικός παράγοντας. Η κοινοποίηση αυτή διενεργείται καταρχήν μέσω ηλεκτρονικού ταχυδρομείου.
            
            
               3.   Ο οικονομικός παράγοντας υποβάλλει τις παρατηρήσεις του στη γραμματεία εγγράφως, σε ηλεκτρονική μορφή, στην ακόλουθη διεύθυνση: Panel-secretariat-BUDG@ec.europa.eu ή στην ηλεκτρονική διεύθυνση που του κοινοποιείται στην επιστολή κοινοποίησης, επισυνάπτοντας ενδεχομένως παραρτήματα με τη μορφή τυποποιημένου ηλεκτρονικού αρχείου το οποίο δημιουργείται με τη βοήθεια τρέχοντος επιτραπέζιου λογισμικού.
            
            
               4.   Οι γραπτές παρατηρήσεις, πέραν των παραρτημάτων, δεν υπερβαίνουν τις δέκα σελίδες, εκτός αν πρόκειται για δεόντως αιτιολογημένες περιπτώσεις νομικής ή πραγματικής περιπλοκότητας.
            
            
               5.   Κατά γενικό κανόνα, στον οικονομικό παράγοντα παρέχεται προθεσμία τριών εβδομάδων για την υποβολή των παρατηρήσεών του. Η προθεσμία αυτή αρχίζει να ισχύει από την επομένη της κοινοποίησης των πραγματικών περιστατικών και του προκαταρκτικού νομικού τους χαρακτηρισμού. Εφόσον ο οικονομικός παράγοντας έχει δεχθεί συμβατικά να επικοινωνήσει με τον διατάκτη με ηλεκτρονικό μέσο, η κοινοποίηση πραγματοποιείται με την αποστολή της επιστολής κοινοποίησης με το μέσο αυτό.
            
            
               6.   Κατ' εξαίρεση, και κατόπιν αιτιολογημένου αιτήματος του οικονομικού παράγοντα, η προθεσμία μπορεί να παραταθεί κατά χρονικό διάστημα που δεν μπορεί να υπερβεί το ήμισυ της προθεσμίας που χορηγήθηκε αρχικά.
            
            
               7.   Με τη λήξη της προθεσμίας που έχει καθοριστεί, και εφόσον δεν έχει υποβληθεί δεόντως αιτιολογημένο αίτημα, ή με τη λήξη της παραταθείσας προθεσμίας, η διαδικασία της εκατέρωθεν ακρόασης περατώνεται.
            
            
               8.   Όταν ο πρόεδρος διαπιστώσει ότι ο οικονομικός παράγοντας δεν υπέβαλε παρατηρήσεις εντός της προθεσμίας που του χορηγήθηκε, η διαδικασία συνεχίζεται και ο πρόεδρος συγκαλεί την επιτροπή προκειμένου να εγκρίνει τη σύσταση.
            
         
         
            Άρθρο 14
            Έγκριση των επιστολών και των συστάσεων
            Ο πρόεδρος και τα άλλα μέλη προσπαθούν να καταλήξουν σε ομόφωνη απόφαση σχετικά με το περιεχόμενο της επιστολής με την οποία κοινοποιούνται στον οικονομικό παράγοντα τα πραγματικά περιστατικά που του προσάπτονται και ο προκαταρκτικός νομικός τους χαρακτηρισμός και, στη συνέχεια, σχετικά με τη σύσταση.
            Αν δεν ληφθεί ομόφωνη απόφαση, διεξάγεται ψηφοφορία με πλειοψηφία κατά την οποία:
            
                        α)
                     
                     
                        ο πρόεδρος διαθέτει μία ψήφο·
                     
                  
                        β)
                     
                     
                        τα δύο μόνιμα μέλη διαθέτουν από κοινού μία ψήφο·
                     
                  
                        γ)
                     
                     
                        το μέλος που εκπροσωπεί την προσφεύγουσα αρχή έχει μία ψήφο.
                     
                  
         
            Άρθρο 15
            Κοινοποίηση της σύστασης
            Η επιτροπή κοινοποιεί τη σύστασή της στην προσφεύγουσα αρχή και στους παρατηρητές.
         
         
            Άρθρο 16
            Προθεσμίες που ισχύουν για τη διευθέτηση μιας υπόθεσης
            
               1.   Αφού η γραμματεία εξακριβώσει το αίτημα προσφυγής και εξετάσει τον φάκελο σύμφωνα με τις ισχύουσες διατάξεις του άρθρου 7, διαβιβάζει τον φάκελο στον πρόεδρο και τα μέλη της επιτροπής. Ο πρόεδρος βεβαιώνει την προετοιμασία της υπόθεσης αφού ενδεχομένως ζητήσει συμπληρωματικά μέτρα εξακρίβωσης ή αποδεικτικά μέσα.
            
            
               2.   Η διάρκεια της διαδικασίας, η οποία αρχίζει όταν ο πρόεδρος βεβαιώνει την προετοιμασία της υπόθεσης και ολοκληρώνεται όταν κοινοποιείται η γνώμη και, ενδεχομένως, η σύσταση στην προσφεύγουσα αρχή, δεν υπερβαίνει καταρχήν τους τρεις μήνες. Το διάστημα αυτό μπορεί να παραταθεί από τον πρόεδρο, κυρίως για να διασφαλιστεί ο σεβασμός του δικαιώματος ακρόασης.
            
         
         
            Άρθρο 17
            Εμπιστευτικότητα των εργασιών και των συσκέψεων
            Με την επιφύλαξη της εφαρμογής του άρθρου 8 παράγραφος 1 του κανονισμού (ΕΕ, Ευρατόμ) αριθ. 883/2013 και του άρθρου 22α του κανονισμού υπηρεσιακής κατάστασης των υπαλλήλων (7),τα μέλη της επιτροπής και της γραμματείας της, καθώς και όλα τα πρόσωπα που συμμετείχαν με οποιαδήποτε ιδιότητα στις εργασίες ή στις συνεδριάσεις της επιτροπής ή στην εκπόνηση εγγράφων, γνωμών ή θέσεων που εκδόθηκαν από αυτήν, τηρούν για τον σκοπό αυτό την πλέον αυστηρή εμπιστευτικότητα σύμφωνα με την ενδεχομένη διοικητική, υπηρεσιακή ή συμβατική ευθύνη που υπέχουν. Το ίδιο ισχύει και για τον πρόεδρο και τον αναπληρωτή του.
         
         
            Άρθρο 18
            Επεξεργασία των αιτήσεων πρόσβασης σε έγγραφα και προστασία των δεδομένων προσωπικού χαρακτήρα
            Ο κανονισμός (ΕΚ) αριθ. 1049/2001 και ο κανονισμός (ΕΚ) αριθ. 45/2001 εφαρμόζονται στις εργασίες της επιτροπής.
         
         ΚΕΦΑΛΑΙΟ II
         
            ΕΙΔΙΚΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΑΣΚΗΣΗ ΤΗΣ ΣΥΜΒΟΥΛΕΥΤΙΚΗΣ ΑΡΜΟΔΙΟΤΗΤΑΣ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 93 ΤΟΥ ΔΗΜΟΣΙΟΝΟΜΙΚΟΥ ΚΑΝΟΝΙΣΜΟΥ
         
         
            Άρθρο 19
            Αρχές
            
               1.   Οι διατάξεις των άρθρων 1 έως 4, 8, 12, 13, 17 και 18 που περιλαμβάνονται στο κεφάλαιο I του παρόντος κανονισμού ισχύουν για την άσκηση της συμβουλευτικής αρμοδιότητας της επιτροπής, η οποία της ανατίθεται με το άρθρο 93 του κανονισμού (ΕΕ, Ευρατόμ) 2018/1046.
            
            
               2.   Οι διατάξεις των άλλων άρθρων του κεφαλαίου Ι του παρόντος κανονισμού εφαρμόζονται επίσης για την άσκηση από την επιτροπή της διεθνούς δικαιοδοσίας που αναφέρεται στην παράγραφο 1, εκτός εάν προβλέπεται ειδική διάταξη στο παρόν κεφάλαιο».
            
         
         
            Άρθρο 20
            Πρόσθετα μέλη της επιτροπής και οι αναπληρωτές τους
            
               1.   Όταν παρέχει τη γνώμη που προβλέπεται στο άρθρο 93 παράγραφος 1 του κανονισμού (ΕΕ, Ευρατόμ) 2018/1046, η επιτροπή απαρτίζεται από τα μέλη που αναφέρονται στο άρθρο 143 παράγραφος 2 του κανονισμού (ΕΕ, Ευρατόμ) 2018/1046 και τα ακόλουθα τρία επιπλέον μέλη:
               
                           α)
                        
                        
                           έναν εκπρόσωπο της αρμόδιας για τους διορισμούς αρχής που είναι υπεύθυνη για τα πειθαρχικά ζητήματα στο οικείο θεσμικό όργανο ή στον οικείο οργανισμό·
                        
                     
                           β)
                        
                        
                           ένα μέλος που διορίζεται από την επιτροπή προσωπικού του οικείου θεσμικού οργάνου ή οργανισμού·
                        
                     
                           γ)
                        
                        
                           ένα μέλος της νομικής υπηρεσίας του θεσμικού οργάνου, του ευρωπαϊκού γραφείου που έχει συσταθεί από την Επιτροπή, του εκτελεστικού οργανισμού ή άλλου ευρωπαϊκού οργάνου ή οργανισμού που απασχολεί το ενδιαφερόμενο μέλος του προσωπικού.
                        
                     
            
               2.   Καθένα από τα τρία ανωτέρω μέλη έχει αναπληρωτή που διορίζεται, κατά περίπτωση, από:
               
                           α)
                        
                        
                           την οικεία αρμόδια για τους διορισμούς αρχή·
                        
                     
                           β)
                        
                        
                           την οικεία επιτροπή προσωπικού·
                        
                     
                           γ)
                        
                        
                           την οικεία νομική υπηρεσία.
                        
                     
         
         
            Άρθρο 21
            Διορισμός των παρατηρητών
            
               1.   Η νομική υπηρεσία της Ευρωπαϊκής Επιτροπής·διορίζει έναν παρατηρητή όταν το οικείο μέλος της επιτροπής δεν ανήκει στην Ευρωπαϊκή Επιτροπή.
            
            
               2.   Ο αρμόδιος διατάκτης ή, ανάλογα με την περίπτωση, ο επικεφαλής της αντιπροσωπείας της Ένωσης που ενεργεί ως δευτερεύων διατάκτης, ή οι εκπρόσωποί τους έχουν την ιδιότητα του παρατηρητή.
            
            
               3.   Η OLAF διορίζει παρατηρητή όταν η πληροφορία σχετικά με την εικαζόμενη παραβίαση διάταξης του κανονισμού (ΕΕ, Ευρατόμ) 2018/1046 ή οποιασδήποτε άλλης διάταξης σχετικής με τη δημοσιονομική διαχείριση ή τον έλεγχο των πράξεων προκύπτει από πληροφορία που διαβιβάστηκε από την ίδια.
            
            
               4.   Η πειθαρχική υπηρεσία του οικείου θεσμικού ή άλλου οργάνου διορίζει παρατηρητή σε περίπτωση που η αρμόδια για τους διορισμούς αρχή προσφύγει στην επιτροπή. Στις άλλες περιπτώσεις, ο πρόεδρος μπορεί να καλέσει την πειθαρχική υπηρεσία να διορίσει παρατηρητή.
            
            
               5.   Μετά από διαβούλευση με τα μέλη, ο πρόεδρος μπορεί να καλέσει και άλλους παρατηρητές.
            
         
         
            Άρθρο 22
            Μόνιμη γραμματεία της επιτροπής
            
               1.   Ισχύουν οι διατάξεις του άρθρου 7, εκτός από εκείνες που αναφέρονται στην παράγραφο 2 στοιχείο ια) του άρθρου.
            
            
               2.   Ειδικότερα, η γραμματεία:
               
                           α)
                        
                        
                           όταν η επιτροπή ενημερώνεται απευθείας για μια υπόθεση από μέλος του προσωπικού, μεριμνά για τη διαβίβαση του φακέλου στην αρμόδια για τους διορισμούς αρχή και ενημερώνει σχετικά το μέλος του προσωπικού που διαβίβασε την πληροφορία, όπως ορίζεται στο άρθρο 23 παράγραφος 2·
                        
                     
                           β)
                        
                        
                           όταν κάποια αρχή προσφεύγει στην επιτροπή για συγκεκριμένη υπόθεση, εξακριβώνει την ποιότητα της προσφεύγουσας αρχής και των διορισμένων εκπροσώπων της·
                        
                     
                           γ)
                        
                        
                           εντοπίζει σε συμφωνία με τον πρόεδρο τα τρία συμπληρωματικά μέλη της επιτροπής και τους παρατηρητές και εξακριβώνει την ποιότητά τους·
                        
                     
                           δ)
                        
                        
                           εξακριβώνει αν οι φάκελοι είναι πλήρεις και περιέχουν το σύνολο των αναγκαίων εγγράφων και πληροφοριών, ειδικότερα το δελτίο πληροφοριών, περιγραφή των πραγματικών περιστατικών, της εικαζόμενης παρατυπίας και τα δικαιολογητικά έγγραφα, μεταξύ άλλων και τις εκθέσεις της έρευνας·
                        
                     
                           ε)
                        
                        
                           εξακριβώνει αν το δικαίωμα ακρόασης του οικείου μέλους του προσωπικού έγινε σεβαστό από την αρμόδια για τους διορισμούς αρχή ή τον αρμόδιο διατάκτη, ανάλογα με την περίπτωση·
                        
                     
                           στ)
                        
                        
                           συντάσσει τα σχέδια γνώμης που πρέπει να υποβληθούν για εξέταση από την επιτροπή και τα διαβιβάζει στον πρόεδρο, στα άλλα μέλη και τους παρατηρητές που καλούνται να συμμετάσχουν στη διευθέτηση μιας υπόθεσης·
                        
                     
                           ζ)
                        
                        
                           διαβιβάζει τις συστάσεις που αναφέρονται στο άρθρο 93 παράγραφος 3 του κανονισμού (ΕΕ, Ευρατόμ) 2018/1046 στον αρμόδιο διατάκτη και στην αρμόδια υπηρεσία εσωτερικού ελέγχου·
                        
                     
                           η)
                        
                        
                           αν η επιτροπή θεωρήσει ότι ο φάκελος εμπίπτει στην αρμοδιότητα της OLAF, διαβιβάζει τον φάκελο στην αρμόδια για τους διορισμούς αρχή και ενημερώνει σχετικά την OLAF.
                        
                     
         
         
            Άρθρο 23
            Προσφυγή στην επιτροπή
            
               1.   Σύμφωνα με το άρθρο 93 παράγραφος 1 του κανονισμού (ΕΕ, Ευρατόμ) 2018/1046, η επιτροπή συγκαλείται κατόπιν αιτήματος που υποβάλλεται από κάθε αρμόδια για τους διορισμούς αρχή που είναι υπεύθυνη για τα πειθαρχικά ζητήματα ή από αρμόδιο διατάκτη, καθώς και από επικεφαλής αντιπροσωπείας της Ένωσης ή από τον αναπληρωτή του που ενεργεί ως δευτερεύων διατάκτης (εφεξής «προσφεύγουσες αρχές»).
            
            
               2.   Όταν η επιτροπή ενημερώνεται απευθείας από μέλος του προσωπικού, διαβιβάζει τον φάκελο στην αρμόδια για τους διορισμούς αρχή ή, ανάλογα με την περίπτωση, στην αρχή που εξουσιοδοτείται να συνάπτει τις συμβάσεις πρόσληψης, και ενημερώνει σχετικά το εν λόγω μέλος του προσωπικού. Αν η αρμόδια για τους διορισμούς αρχή αποφασίσει να προσφύγει στην επιτροπή, ενημερώνει σχετικά το μέλος του προσωπικού. Αν αποφασίσει να μην προσφύγει στην επιτροπή, ενημερώνει την επιτροπή και το μέλος του προσωπικού.
               Για τη διασφάλιση της ουσιαστικής προστασίας των καταγγελτών, όπως αυτή προβλέπεται στο άρθρο 22α παράγραφος 3 του κανονισμού υπηρεσιακής κατάστασης, η επιτροπή μπορεί να αποφασίσει, κατά παρέκκλιση από το προηγούμενο εδάφιο, να μην ενημερώσει την αρμόδια για τους διορισμούς αρχή και ενημερώνει την OLAF.
            
         
         
            Άρθρο 24
            Γραπτή διαδικασία
            Με πρωτοβουλία του προέδρου ή κατόπιν αιτήσεως μέλους της επιτροπής, η γνώμη μπορεί να διατυπωθεί με γραπτή διαδικασία. Κάθε μέλος της επιτροπής ή, ενδεχομένως, ο πρόεδρος, δύναται να προβάλει αντιρρήσεις κατά της χρήσης της γραπτής διαδικασίας. Στις περιπτώσεις αυτές, ο πρόεδρος συγκαλεί συνεδρίαση εντός εύλογου χρονικού διαστήματος. Ο ίδιος κανόνας ισχύει και σε ό,τι αφορά τη σύσταση που αναφέρεται στο άρθρο 93 παράγραφος 3 του κανονισμού (ΕΕ, Ευρατόμ) 2018/1046.
         
         
            Άρθρο 25
            Έκδοση της γνώμης και της σύστασης
            
               1.   Η επιτροπή καταβάλλει κάθε δυνατή προσπάθεια για την επίτευξη ομοφωνίας όσον αφορά τη διαπίστωση δημοσιονομικής παρατυπίας και την αιτιολόγηση στην οποία βασίζεται η γνώμη ή η σύσταση.
            
            
               2.   Ελλείψει ομοφωνίας, το ζήτημα τίθεται σε ψηφοφορία, κατά την οποία:
               
                           α)
                        
                        
                           ο πρόεδρος διαθέτει μία ψήφο·
                        
                     
                           β)
                        
                        
                           τα δύο μόνιμα μέλη που εκπροσωπούν την Ευρωπαϊκή Επιτροπή διαθέτουν από κοινού μία ψήφο·
                        
                     
                           γ)
                        
                        
                           το μέλος που εκπροσωπεί την προσφεύγουσα αρχή έχει μία ψήφο·
                        
                     
                           δ)
                        
                        
                           τα τρία συμπληρωματικά μέλη διαθέτουν από μία ψήφο.
                        
                     Σε περίπτωση ισοψηφίας, υπερισχύει η ψήφος του προέδρου.
            
            
               3.   Οι παράγραφοι 1 και 2 εφαρμόζονται τηρουμένων των αναλογιών στην έγκριση των συστάσεων. Η ομοφωνία ή η ψηφοφορία αφορά κυρίως τον συστημικό χαρακτήρα της δημοσιονομικής παρατυπίας.
            
         
         
            Άρθρο 26
            Κοινοποίηση της γνώμης και της σύστασης
            Η επιτροπή κοινοποιεί χωρίς καθυστέρηση τη γνώμη στην προσφεύγουσα αρχή, στον κύριο διατάκτη και στους παρατηρητές.
         
         
            Άρθρο 27
            Δικαίωμα ακρόασης του μέλους του προσωπικού
            Σύμφωνα με το άρθρο 93 παράγραφος 2 δεύτερο εδάφιο του κανονισμού (ΕΕ, Ευρατόμ) 2018/1046, πριν προσφύγει στην επιτροπή, η αρμόδια για τους διορισμούς αρχή ή, ενδεχομένως, ο κύριος διατάκτης, δίνουν στο μέλος του προσωπικού τη δυνατότητα να υποβάλει τις παρατηρήσεις του για τα πραγματικά περιστατικά που το αφορούν. Σύμφωνα με το άρθρο 22 παράγραφος 2 στοιχείο ε), η μόνιμη γραμματεία εξακριβώνει αν, μετά την προσφυγή, έγινε σεβαστό το δικαίωμα ακρόασης του ενδιαφερομένου.
         
         ΚΕΦΑΛΑΙΟ III
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 29
            Επανεξέταση
            Η παρούσα οδηγία επανεξετάζεται το αργότερο την ημερομηνία που καθορίζεται από την Επιτροπή σύμφωνα με το άρθρο 120 παράγραφος 2 δεύτερο και τρίτο εδάφιο του κανονισμού (ΕΕ, Ευρατόμ) 2017/1939 του Συμβουλίου (8).
         
         
            Άρθρο 30
            Κατάργηση
            
               1.   Η απόφαση C(2011)6109 τελικό καταργείται.
            
            
               2.   Η απόφαση (ΕΕ, Ευρατόμ) 2015/2463 καταργείται.
            
         
         
            Άρθρο 31
            Έναρξη ισχύος και εφαρμογή
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την ημερομηνία εφαρμογής του άρθρου 143 παράγραφος 4 του κανονισμού (ΕΕ, Ευρατόμ) 2018/1046.
         
         
            Βρυξέλλες, 6 Σεπτεμβρίου 2018.
            
               
                  Για την Επιτροπή
               
               
                  O Πρόεδρος
               
               Jean-Claude JUNCKER
            
         
         
            (1)  ΕΕ L 193 της 30.7.2018, σ. 1.
         
            (2)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
         
            (3)  Απόφαση (ΕΕ) 2015/2463 της Επιτροπής, της 18ης Δεκεμβρίου 2015, σχετικά με τον εσωτερικό κανονισμό της επιτροπής που αναφέρεται στο άρθρο 108 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 342 της 29.12.2015, σ. 57).
         
            (4)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
         
            (5)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
         
            (6)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου, (ΕΕ L 248 της 18.9.2013, σ. 1).
         
            (7)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).
         
            (8)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας, (ΕΕ L 283 της 31.10.2017, σ. 1).